**Navodila za izpolnitev obrazca »Posodobitev predhodnega obvestila«**

Davčni zavezanec, ki uporablja čezmejno oprostitev obračunavanja DDV, je dolžan sporočiti FURS vse spremembe podatkov iz obrazca predhodno obvestilo (SME). Z vložitvijo obrazca posodobitev predhodnega obvestila bo obvestil FURS o nameri, da želi uporabiti oprostitev v državi članici ali državah članicah, v katerih do sedaj ni uporabljal oprostitve in/ali o odločitvi, da v posamezni državi članici ali državah članicah preneha uporabljati oprostitev.

V primeru, ko bo želel uporabljati oprostitev v državi članici, v kateri pred posodobitvijo predhodnega obvestila ni uporabljal oprostitve, bo oprostitev lahko uporabljal šele od trenutka, ko mu bo vročena odločba FURS o potrditvi posamične identifikacijske številke za uporabo oprostitve v tej državi članici.

## **Podatki o zavezancu**

Podatki o nazivu, naslovu, davčni številki, SME številki in državi sedeža podjetja se predizpolnijo na podlagi podatkov iz Registra davčnih zavezancev (RDZ) in jih ni mogoče popravljati prek tega obrazca. V primeru, da je davčni zavezanec identificiran za namen DDV, se predizpolni identifikacijska številka za DDV v državi sedeža. V primeru, da je davčni zavezanec vključen v posebno unijsko ureditev VEM (OSS), se predizpolni izjava, da je davčni zavezanec registriran v posebno unijsko ureditev VEM (OSS) z identifikatorjem ter identifikator.

**Dejavnosti:**

Dejavnosti so predizpolnjene iz obrazca Predhodno obvestilo in se jih lahko popravi/spremeni/dopolni.

Davčni zavezanec mora iz spustnega seznama izbrati dejavnost, ki jo opravlja. Izbere zlasti tisto dejavnost, ki jo bo opravljal v drugi državi članici, kjer želi imeti oprostitev. Lahko se vpiše več dejavnosti, novo vrstico se doda z znakom +.

Pravna oblika se predizpolni iz RDZ in je na tem obrazcu ni možno spreminjati.

Davčni zavezanec je v čezmejno SME ureditev lahko identificiran samo v državi članici sedeža. V ta namen mora izpolniti izjavo, da v drugih državah članicah ni identificiran v posebno ureditev SME, ki je predizpolnjena že na podlagi obrazca Predhodno obvestilo.

## **Države članice za uveljavljanje oprostitve DDV**

## Na seznamu se prikaže/jo država/e članica/e v kateri/h ima davčni zavezanec že pravico uporabljati čezmejno oprostitev.

## V primeru, da davčni zavezanec ne želi več uveljavljati oprostitve v določeni državi, v polje »Datum izstopa« vpiše datum konca koledarskega četrtletja, če obrazec oddaja v prvem ali drugem mesecu koledarskega četrtletja oziroma datum konca prvega meseca v naslednjem koledarskem četrtletju, če obrazec oddaja v zadnjem mesecu koledarskega četrtletja. Primer, če oddaja obrazec 14. 8. 2025, vpiše datum konca 30. 9. 2025. Če oddaja obrazec 12. 9. 2024, potem vpiše datum 31. 10. 2025.

## V primeru, da je davčni zavezanec v tekočem ali v predhodnem koledarskem letu v državi članici, v kateri uporablja oprostitev, opravil promet v vrednosti nad pragom, ki ga določi ta država članica za oprostitev obračunavanja DDV, pred datumi, navedenimi v prejšnjem odstavku, mora biti od obdavčene transakcije, s katero je bil prag presežen in od vseh nadaljnjih transakcij obračunan DDV. Davčni zavezanec naj se glede teh obveznosti pozanima v vsaki državi članici, kjer mora biti plačan DDV.

V primeru, da želi dodati države članice, v katerih bi želel uporabljati oprostitev, v spustnem seznamu izbere države članice, v katerih namerava davčni zavezanec uporabljati čezmejno SME ureditev. Oprostitev v novo dodani državi sme davčni zavezanec uporabljati šele z dnem, ko mu je vročena odločba FURS o uporabi EX številke v določeni državi članici.

## **Skupna vrednost dobav**

## Poročati se smejo samo tiste vrednosti dobav blaga in storitev, o katerih davčni zavezanec še ni poročal davčnemu organu.

## Vpišejo se vrednosti opravljenih dobav za vsako državo članico posebej, ki jih je davčni zavezanec opravil pred vložitvijo predhodnega obvestila ali posodobitve predhodnega obvestila, brez DDV, v Sloveniji in vseh preostalih državah članicah (ne glede na to, ali ste v tej državi članici identificirani za namene DDV ali uporabljate oprostitev), in še niso bila poročana v predhodnem obvestilu, posodobitvi predhodnega oziroma v četrtletnih poročilih.

## V primeru, da država članica uporablja različne pragove za različne sektorje dejavnosti, se ločeno sporoči skupno vrednost dobav blaga in/ali storitev za vsak sektor dejavnosti posebej.

## V letni promet davčnega zavezanca na ozemlju Slovenije za namene te posebne ureditve se ne všteva odtujitev opredmetenih ali neopredmetenih osnovnih sredstev davčnega zavezanca. Prav tako se ne vključuje vstopnih transakcij (nakupi, nabave, uvoz, pridobitve blaga iz drugih držav članic). Ne vključuje se tudi prejetih t.i. čezmejnih storitev, za katere se kraj opravljanja storitve določi v skladu s prvim odstavkom 25. člena ZDDV-1 po sedežu/prebivališču prejemnika storitve, za katere je prejemnik storitve plačnik DDV (obrnjena davčna obveznost). Promet, opravljen na ozemlju izven Slovenije, se ne všteva v letni promet Slovenije.

V promet davčnega zavezanca opravljenega na ozemlju drugih držav članic se vštevajo vrste transakcij, ki jih določi vsaka država članica v svojih nacionalnih predpisih o DDV na podlagi 288. člena Direktive Sveta 2006/112/ES. Podrobneje, kaj se v posamezni državi članici vključi v promet je dostopno na [SME portalu za male davčne zavezance – nacionalna DDV pravila](https://sme-vat-rules.ec.europa.eu/national-vat-rules_en). V ta promet se vštevajo tudi opravljene čezmejne storitve za katere se kraj opravljanja določi v skladu s prvim odstavkom 25. člena ZDDV-1 po sedežu/prebivališču prejemnika v drugi državi članici (ne glede na to, ali so oproščene ali obdavčene).

V letni promet se vštevajo tudi transakcije, ki so sicer izključene iz uporabe te posebne ureditve (npr. v Sloveniji je to dobava novih prevoznih sredstev v drugo državo članico).

## **Podpis in oddaja dokumenta**

## Po kliku na gumb »Oddaj« lahko še preveri vsebino dokumenta, nato se klikne na gumb »Podpis« v levem zgornjem kotu zaslona. S tem je dokument vložen.